Tæt og langsom trafik. Sådan er situationen ofte for bilisterne i Hobro, når de kører gennem byen i myldretidstrafikken i morgen- og eftermiddagstimerne på byens trafikale hovedåre. En situation, der er til stor irritation for bilisterne. - Man bliver lidt irriteret. Det tager lang tid at komme gennem byen, siger Christian Jensen fra Hobro. - Det er et helvede for at sige det rent ud, lyder det fra bilist Susanne Rasmussen. - Det er, på godt jysk, træls, siger Jan Larsson fra Hobro. Analyse skal klarlægge mulige bud på løsninger Jørgen Hammer Sørensen (DF), der er udvalgsformand for Teknik og Miljø i Mariagerfjord Kommune, anerkender, at der er udfordringer med afviklingen af trafikken i myldretiden. - Den er til tider kaotisk, og det kan godt tage et par minutter ekstra at komme igennem byen, siger udvalgsformanden til TV2 Nord. Ifølge ham skyldes de trafikale udfordringer en kombination af, at der er kommet en øget mængde biler i byen, samtidig med at nogle af lysreguleringerne ikke 'snakker sammen'. - Dem (de mange biler, red.) kan vi jo ikke fjerne, andet end at vi kan opfordre folk til at køre ad andre veje. Men de kører selvfølgelig den nærmeste vej til arbejde eller deres uddannelse, siger Jørgen Hammer Sørensen (DF) og fortsætter: - Og nogle af lyskrydsene snakker godt sammen, men de snakker ikke sammen hele vejen igennem byen. Så det er dét, vi vil arbejde på at få dem til, siger han. Derfor har kommunen nu planer om at få lavet en analyse af trafikken, så de kan klarlægge mulige bud på løsninger. - Vi skal have et firma, der har forstand på at regulere lyskryds, til at kigge på, hvordan de kan reguleres for at få en smidigere afvikling af trafikken, siger Jørgen Hammer Sørensen (DF) Planerne for analysen af trafikken skal behandles på Teknik og Miljøudvalgets næste møde , mandag. Et tilbagevendende problem Ifølge de bilister, som vi har talt med, er myldretidstrafikken på strækningen i Hobro et tilbagevendende problem, som flere har oplevet gennem længere tid. - Det er blevet værre med tiden, men der er også kommet flere indbyggere, lyder det fra bilist Christian Jensen. - Det har stået på i lang tid. Jeg vil sige, at efter rundkørslerne er blevet fjernet, har det været helt tosset, siger Susanne Rasmussen. Jørgen Hammer Sørensen, vi hører fra flere borgere, at udfordringerne har stået på gennem længere tid, så hvorfor handler I hos kommunen først nu? - Altså folk kommer jo igennem byen. Større er problemet heller ikke, siger udvalgsformand Jørgen Hammer Sørensen (DF) til TV2 Nord og fortsætter: - Der er selvfølgelig nogen, der oplever, at det er nogle urimelige minutter, de spilder igennem byen, men så galt er det heller ikke. Jeg kører selv igennem byen - sommetider flere gange om dagen - og det er maksimalt to røde lys, jeg holder for, når jeg kører gennem, siger han.
- Vi skal have et firma, der har forstand på at regulere lyskryds, til at kigge på, hvordan de kan reguleres for at få en smidigere afvikling af trafikken, lyder det fra udvalgsformanden.